Wat is gesigsproei en hoe kan jou vel daarby baat? - Goeie Huishouding
Met soveel nuwe en oënskynlik innoverende skoonheidsprodukte wat op 'n gereelde basis bekendgestel word, is dit soms moeilik om tussen foefies en werklike velsorghelde te onderskei. Een taamlik nuwe en toenemend gewilde produk is gesigsproei.
Gesigsproei stel jou in staat om ekstra bestanddele op jou vel te sproei wat jy op die lange duur beter kan laat lyk én voel. Wat die onmiddellike resultate betref, kan dit jou verfris laat voel en minder moeg laat lyk, veral op 'n warm somerdag. Baie van ons werk in 'n kantoor met lugversorger wat vog uit die lug onttrek en ons vel uitgedroog laat voel. 'n Botteltjie gesigsproei is net die ding om daarmee klaar te speel.
Lees: Reinig én red jou vel
Maar gesigsproei is nie net vir mense met 'n gedehidreerde vel nie – daar is heelwat gesigsproeie wat enigiets van 'n droë tot 'n dowwe tot 'n aknee-vel teiken. Dit kan óf soos 'n verfrisser aangewend word waar jy 'n bietjie daarvan op watte spuit en op jou gesig en nek aanwend, óf jy kan dit aansproei en dit op jou vel laat droog word. Jy kan dit soggens en saans gebruik nadat jy jou gesig gereinig het en voordat jy jou bevogtiger aanwend, sowel as deur die loop van die dag wanneer jy en jou vel 'n opkikkertjie nodig het.
En net vir ingeval jy nie weet waar om te begin nie, hier is vyf van ons gunstelinge. Watter een gaan jy by jou skoonheidsarsenaal voeg?